IX.  Canonicis ecclesiarum S. Vincentii et S. Alexandri Bergomatum primam proximae Quadragesimae diem Dominicam (6 Martii 1188) constituit, qua eorum controversia sese dirimatur.   (Ferrariae, Nov. 10.) [LUPI  Cod. dipl. Bergom.  II, 1381.]
GREGORIUS episcopus, servus servorum Dei, dilectis filiis Sancti Vincentii et Sancti Alexandri Bergomensis canonicis et P. presbytero Sanctae Agathae, salutem et apostolicam benedictionem.
Cum causa quae inter vos supra diversis quaestionibus noscitur agitari in auditorio praedecessoris nostri diutius ventilata non potuerit fine debito terminari, et nos ad praesens definitioni ipsius intendere non possumus, vobis a prima Dominica instantis Quadragesimae terminum duximus statuendum. Ideoque per apostolica scripta mandamus quatenus tunc nostro vos sine occasione conspectui praesentetis, vel sufficientes responsales mittatis. Scituri quod si aliqua partium absens fuerit, nos nihilominus, auctore Domino, quantum de jure poterimus in negotio procedemus. Datum Ferrariae, IV Idus Novembris, indictione sexta.